Лэжьыгъэр зэпагъэуркъым
Коронавирус узыфэр зиIэхэр нэхъыбэ мыхъун папщIэ цIыхухэр я унэхэм щIэсын хуей хъуами, УФ-м и Къэрал Думэм и депутатхэмрэ «Урысей зэкъуэт» политикэ партым хэтхэмрэ жыджэру зэфIагъэкI зыкъызэрыхуагъазэ Iуэхухэр.
Апхуэдэу Къэрал Думэм и депутат Марьяш Иринэ иужьрей тхьэмахуэм къриубыдэу къыIэрыхьащ цIыху 15-м щIигъум я гугъуехьхэр зыхуэдэр къыщаIуатэ тхыгъэхэр. Ахэр теухуат пандемиер щекIуэкI зэман гугъум хьэрычэт мащIэмрэ курытымрэ яIэну дэIэпыкъуныгъэр зыхуэдэм, я Iыхьлыхэр хамэ къэрал кърашыжынымкIэ щIэгъэкъуэн къазэрыхуэхъунум, ахъшэкIэ къазэрыдэIэпыкъуфынум, нэгъуэщIхэми. Дэтхэнэми и упщIэм е лъэIум тхыгъэкIэ жэуап яритащ депутатым.
Языныкъуэ Iуэхухэр асыхьэту зэфIагъэкIащ. Псалъэм папщIэ, Красносельскэ къуажэм аптекэ зэрыдэмытым къыхэкIыу хущхъуэхэр ищэну гукъыдэж зыщIа хьэрычэтыщIэм депутатым зыкъыхуигъэзат лицензэ иIэн папщIэ игъэхьэзырыпхъэ дэфтэрхэр зэрызэхуихьэсынымкIэ къыдэIэпыкъуну. Марьяш Иринэ а Iуэхум ехьэлIауэ Роспотребнадзорым и щIыпIэ къудамэм зэрызэхуигъазэу IуэхущIапIэр занщIэу абы хэплъащ икIи хьэрычэтыщIэм дэIэпыкъуэгъу хуэхъуащ.
И чэзум Тыркум къимыкIыжыфу къыщына зэщхьэгъусэхэр (медицинэ Iуэхутхьэбзэ хуэныкъуэу зыр сымаджэ хьэлъэ зэрыхъуам, абы щыгъуэми я страховкэм и пIалъэр зэрикIам къыхэкIыу) къэралым къызэрашэжыну Iэмалым теухуа тхыгъэ Марьяш Иринэ иригъэхьащ Урысей Федерацэм коронавирус узыфэм пэщIэтынымкIэ оперативнэ штабым и унафэщI, УФ-м и Правительствэм и УнафэщIым и къуэдзэ Голиковэ Татьянэ и дежрэ УФ-м НэгъуэщI къэрал IуэхухэмкIэ и министерствэмрэ. Къэрал IуэхущIапIэхэр зэрызэдэлэжьам и фIыгъэкIэ накъыгъэм и 5-м зэщхьэгъусэхэр я Хэкум къэкIуэжащ икIи ахъшэкIэ зыщIагъэкъуащ.
Прохладнэ къалэм щыпсэу Бледных Олег депутатым елъэIуащ фэтэр куэду зэхэт унэм къедзылIа, спортым хухэха щIыпIэм кIэлъыплъыныгъэхэр щрагъэкIуэкIыну. Абы къыхэкIыу хабзэхъумэ, къэпщытэныгъэ IэнатIэхэм зыхуэфащэ тхыгъэхэр депутатым иригъэхьащ.
Нарткъалэ щыпсэу цIыху гупым Марьяш Иринэ зэрызыхуагъэзар, зыщIэс унэм ущыпсэу зэрымыхъужым къыхэкIыу жьы хъуауэ къалъытэным теухуар, КъБР-м Ухуэныгъэмрэ псэупIэ-коммунальнэ хозяйствэмкIэ и министерствэм Iэрагъэхьащ.
— Мы зэманым цIыхухэр зэхуэмызэмэ нэхъыфIщ, я узыншагъэм хуэсакъын щхьэкIэ. Ди гуапэ мэхъу Урысейми си Къэбэрдей-Балъкъэр щIыналъэ дахэми щыпсэухэм я нэхъыбэр мы Iуэхум жэуаплыныгъэ яхэлъу зэрыбгъэдыхьэр. Иджыпсту дызэрыт щытыкIэм хуэдэм дихуа нэужь, цIыхум гугъуехь куэд къылъыкъуокI, щIэгъэкъуэн хуэныкъуэщ. Аращ ди лэжьы-гъэр зэпыдмыгъэууэ зэпэщIэха IэмалкIэ дадэIэпыкъуну мурад щIэтщIар, — жиIащ Марьяш Иринэ.
Иуан Бализэ.
